钦定古今图书集成/方舆汇编/职方典/第1499卷 > 鹤庆府风俗考 府志
## 钦定古今图书集成/方舆汇编/职方典/第1499卷 > 鹤庆府风俗考 府志

府总

《元志》“其人蠢朴而好嚚讼。”

《旧志》：“人性稍刚，好带弓矢。”

种类不同，俗尚亦异。本郡人有四类：一曰“汉人” ，即二所军也；一曰“僰人。” 其初亦中土人，但世远俗移，非华非夷，自成一类，迄今丕变，文物与中州等。一曰“罗落” ，分黑白二种。一曰“伯彝” ，性耐岚瘴，迁徙无常。

士慕“诗书” ，自设学校，科甲相继。民务勤俭，吉凶近礼，施报尚平。犁夫用三犁，田用二牛、三夫，前夫挽牛，中夫压犁，后夫扶耕。妇帽三尖帽，以布为之，殊非服饰。知府周赞曲为化导，易以簪髻。家奉三宝，妇人戴负。土人之妇，遇街市贸易货物自负戴；而夫不知。宴尚咂酒，殽贵腥品。正旦传香，元夕张灯，或五家十家共“结一蓬，缀彩张灯，鼓吹以饮。二月迎佛，三月赛神，清明插柳。端午饮蒲酒。六月星回。七月柴祀，兰盆追远，出米荐新。九日登高，阳月祭祖。至日宴饮，除夕守岁，春秋里社，冬夏墓祭。” 以上此军民风俗也。剑川州亦同。

彝俗，言语侏𠌯，服装诡异。郡治四十八村，剑川二村，合奉裁顺州十二村，皆猓猡，俱无姓氏。旧志所载乌蛮、蒲蛮，即其种也。言语侏𠌯，蓬头跣足，帽如笠，服至膝，无带，以红白系束之。或毡衫，或羊皮。皮斜挂于肩，枪刀弓矢，日不离身。见贵人为礼，以去帽为敬。妇人不施粉。本类自相结婚姻，聘礼用牛羊猪酒，嫁不择日，每以羊皮为尚。

居必险隘，住居多，依江阻石，凭高结茅，有忿争辄相攻，宁死亦不讼官。

“饮必欢呼。” 彝性嗜酒，凡婚丧，男女聚饮，携手旋绕，跳跃欢呼，彝歌通宵，以此为乐戏。

卜用鸡骨，人有疾病并一切犹豫，皆以鸡骨占之，定吉凶。

约用木刻，凡借贷期约，俱刻木中，分彼此各藏。

其半验同为信

《耕织樵牧为生》。男子刀耕火种，樵采牧畜；妇人纺织，布以为生。

石炙火炮为食。彝人荞食多不以釜，惟用一净石烧热调糊涂其上，微烘即熟。又麦初熟，取穗火炮食之，味亦香美。。